2 Bakorinthe 11 | Beibele Inthaneteng | Phetolelo ya Lefase le Lefsa
2 Bakorinthe 11:1-33
11 Ke duma eka le be le ka nkgotlelela ka go hloka ga ka tlhaologanyo mo gonyenyane.+ Eupša ge e le gabotse le a nkgotlelela!
2 Gobane ke le hufegela ka lehufa la Modimo,+ gobane nna ka noši ke le holofeditše lenyalo+ go monna o tee+ e le gore ke le iše go Kriste+ le le kgarebe e sekilego.+
3 Eupša ke boifa gore ka tsela e itšego go etša ge noga e ile ya fapoša Efa+ ka maano a yona, menagano ya lena e ka senywa+ ya tlogela potego le go sekega tše di swanelago Kriste.+
4 Gobane ge e ba motho yo mongwe a etla gomme a bolela ka Jesu yo mongwe ka ntle le yo re boletšego ka yena,+ goba le amogela moya o mongwe go e na le wo le o amogetšego,+ goba le amogela ditaba tše dibotse+ tše dingwe go e na le tšeo le di amogetšego, le mo kgotlelela gabonolo.+
5 Gobane ke tšea gore le ge e le selong setee ga se ka ka ka ba wa maemo a tlase+ go baapostola ba lena ba go loka kudu.+
6 Eupša gaešita le ge ke se sekgwari polelong,+ ka kgonthe tsebong gona ke sona;+ eupša re le hlaloseditše yona gabotse ka ditsela tšohle le dilong ka moka.+
7 Goba na ke dirile sebe ka go ikokobetša+ e le gore le godišwe, gobane ke le boditše ka lethabo ditaba tše dibotse tša Modimo ka ntle le tefo?+
8 Go ile gwa ba bjalo ka ge eka ke amoga diphuthego tše dingwe ka go amogela thušo ya tšona e le gore ke hlankele lena;+
9 lega go le bjalo ge ke be ke na le lena gomme ke be ke hloka dilo tša bohlokwa, ga se ka ba morwalo le go o tee wa lena,+ gobane bana bešo bao ba tšwago Matsedonia+ ba ile ba nnea dinyakwa tša ka ka boati. Ee, ka tsela e nngwe le e nngwe ke ile ka dula ke se morwalo go lena gomme ke tla dula ke le bjalo.+
10 Go etša ge therešo+ ya Kriste e le go nna, nka se kgaotše go ikgantšha+ ka ditikologo tša Akaya.
11 Ka lebaka lefe? Na ke gobane ke sa le rate? Modimo o a tseba gore ke a le rata.+
12 Bjale seo ke se dirago ke tla dula ke se dira,+ e le gore ke kgaotše go ikgakanya ga bao ba nyakago lebaka la gore ba hwetšwe ba lekana le rena ka maemo ao ba ikgantšhago ka ona.
13 Gobane batho ba bjalo ke baapostola ba maaka, badiri ba bofora,+ bao ba itirago baapostola ba Kriste.+
14 Ga go makatše gobane Sathane ka boyena o dula a itira morongwa wa seetša.+
15 Ka baka leo ga go makatše ge e ba badiredi+ ba gagwe le bona ba dula ba itira badiredi ba toko. Eupša pheletšo ya bona e tla ba go ya ka mediro ya bona.+
16 Gape ke re go lena: A go se be le motho yo a naganago gore ke hloka tlhaologanyo. Eupša le ge e ba le nagana bjalo, gona nkamogeleng ke le motho yo a hlokago tlhaologanyo, gore le nna ke ikgantšhe go se nene.+
17 Seo bjale ke se bolelago ga ke se bolele go latela mohlala wa Morena, eupša ke se bolela bjalo ka ge eka ke motho wa go hloka tlhaologanyo, ka kgodišego ya boikgantšho.+
18 Ka ge ba bantši ba ikgantšha go ya ka nama,+ le nna ke tla ikgantšha.
19 Ka ge le re le na le tlhaologanyo, le thabela go kgotlelela batho ba ba se nago tlhaologanyo.
20 Ge e le gabotse, le kgotlelela mang le mang yo a le dirago makgoba,+ mang le mang yo a jago dithoto tša lena, mang le mang yo a ubulago seo le nago le sona, mang le mang yo a iphagamišetšago lena, mang le mang yo a le itiago sefahlegong.+
21 Ke bolela se gore re nyatšege, ka ge go tla bonagala eka re dirile dilo ka bofokodi.
Eupša ge e ba ba bangwe ba dira dilo ka sebete—ke bolela ka go hloka tlhaologanyo+—le nna ke dira dilo ka sebete.
22 Na ke Baheberu? Le nna ke yena.+ Na ke Baisiraele? Le nna ke yena. Na ke peu ya Aborahama? Le nna ke yona.+
23 Na ke badiredi ba Kriste? Ke fetola bjalo ka segaswi, ke re ke yena go ba phala;+ ke dirile modiro o montši,+ ka golegwa gantši,+ ka otlwa gantšintši ka ba ka okamela lehu gantši.+
24 Ke otlilwe ka makga a mahlano ke Bajuda ka dikgati tše masometharo-senyane,+
25 ka itiwa ka dithupa+ ka makga a mararo, ka kgatlwa ka maswika gatee,+ ka robegelwa ke sekepe ka makga a mararo,+ ka fetša bošego le mosegare ke le bodibeng bja lewatle;
26 maetong gantši, dikotsing tša dinoka, dikotsing tša bahlakodi,+ dikotsing tša setšhaba sa gešo,+ dikotsing tša ba ditšhaba,+ dikotsing tša motseng,+ dikotsing tša lešokeng, dikotsing tša lewatleng, dikotsing gare ga bana bešo ba maaka,
27 boitapišong le go šomeng ka thata, go hloregeng boroko+ gantši, tlaleng le lenyoreng,+ go se beng le dijo+ ka makga a mantši, go tonyeng le go se be le diaparo.
28 Ka ntle le dilo tšeo tša ka ntle, go na le seo se nkgatelelago letšatši le letšatši, go belaelela diphuthego ka moka.+
29 Ke mang yo a fokolago+ nna ka se fokole? Ke mang yo a kgopšago nna ka se tuke bogale?
30 Ge e ba ke tla ikgantšha,+ ke tla ikgantšha ka dilo tšeo di bontšhago bofokodi bja ka.
31 Modimo le Tatago Morena Jesu, yena Yo a tlago go tumišwa go ya go ile, o tseba gore ga ke bolele maaka.
32 Kua Damaseko mmuši yo a lego tlase ga Kgoši Aretase o be a dišitše motse wa Badamaseko gore a ntshware,+
33 eupša ka theošwa ka lefasetere ke le ka sešegong+ gomme ka phonyokga diatleng tša gagwe.
2 Bakorinthe 11